हमारी बातें खत्म ही नहीं होतीं, घर-वालों को हमारे चुप होने का वेट करना पड़ता है- सनी
Bollywood Actor Sunny Kaushal Speaks About His Relationship With Bhabhi Katrina - हाल ही में एक्टर सनी कौशल ने भाभी कटरीना कैफ के साथ उनके रिश्ते पर बात की। मीडिया से बात-चीत के दौरान सनी ने कहा कि कटरीना काफी स्वीट हैं और उनकी दोस्त की तरह हैं।
हाल ही में एक्टर सनी कौशल ने भाभी कटरीना कैफ के साथ उनके रिश्ते पर बात की। मीडिया से बात-चीत के दौरान सनी ने कहा कि कटरीना काफी स्वीट हैं और उनकी दोस्त की तरह हैं। उन्होंने बताया कि कटरीना और उनके बीच काफी चीजें कॉमन हैं और जब वो साथ बैठते हैं तो उनकी बातें खत्म ही नहीं होती।
घर वाले हमारी बातें खत्म होने का इंतजार करते रहते हैं- सनी 
दिसंबर 2021 में राजस्थान में विक्की कौशल और कटरीना कैफ की शादी हुई थी। सिद्धार्थ कन्नन से हुई बातचीत में सनी ने कहा कि वो और उनकी भाभी कटरीना काफी अच्छे दोस्त बन गए हैं।
उन्होंने बताया- जब घर पर हम सब साथ बैठते हैं तो मेरी और भाभी की बातें खत्म ही नहीं होती। हम अपनी बातों में ही इतने खो जाते हैं कि सब हमारी बातें खत्म होने का इंतजार करते रह जाते हैं, ताकि वो भी बात कर सकें।
भाभी ने बर्थडे पर दिया था सरप्राइज- सनी 
सनी ने आगे कहा- मुझे और भाभी को बात करना बहुत पसंद है और हमारे पास बात करने के लिए काफी कुछ कॉमन है।
मुझे उम्मीद नहीं थी कि मुझे इतना प्यारा सरप्राइज मिलेगा- सनी 
जब सनी से ये पूछा गया कि वो सबसे स्वीट चीज क्या है जो कटरीना ने आपके लिए की है ? तो सनी ने बताया- दो साल पहले भाभी ने मेरे बर्थडे पर मुझे बहुत प्यारा सरप्राइज दिया था। दरअसल, कटरीना को पता है कि मुझे स्नीकर्स बहुत पसंद हैं।
तो वो मेरे लिए मेरे बर्थडे पर स्नीकर के शेप का केक लेकर आई थीं। ये अब तक की सबसे ‘स्वीट’ चीज थी जो भाभी ने मेरे लिए की। ये बहुत बड़ा केक था, मेरे फेवरेट स्नीकर्स के शेप में था। मुझे बिल्कुल भी उम्मीद नहीं थी कि मेरे बर्थडे पर ऐसा कुछ होने वाला है, पर ये बहुत प्यारा गेस्चर था।
कटरीना डाउन टू अर्थ हैं- सनी 
इससे पहले सनी ने इटाइम्स को बताया कि वो और कटरीना एक-दूसरे से काम या एक्टिंग की बातें नहीं करते हैं। उन्होंने कहा- जब मैं कटरीना को नहीं जानता था तो मुझे बिल्कुल समझ नहीं आता था कि मुझे उनके सामने कैसे बात करनी है, क्या बोलना है। अब जब मैं उन्हें जानता हूं, तो मैं कह सकता हूं कि कटरीना डाउन टू अर्थ रहती हैं।
आखिरी बार सनी कौशल नेटफ्लिक्स की सीरीज ‘चोर निकल के भागा’ में नजर आए थे।